04 май 2011 | 10:10 1339
С 10 - 12 стотинки поскъпнаха горивата у нас от около седмица насам, откакто изтече наложеният върху цените мораториум. В сряда и бензинът, и дизелът се продаваха за 2.48 лв. на литър.
"От 1 януари 2012 г. можем да очакваме ново поскъпване на дизела", заяви Георги Ангелов, старши икономист в Институт "Отворено общество".
Той обясни, че 52% от стойността на дадено гориво в България всъщност е размерът на наложените върху него данъци. Още 7 на сто са надбавки и едва 41% - цената на самият петрол.
"Ако се наложат по-ниски цени, търговците просто ще спрат да продават в България", коментира от своя страна председателят на Българската петролна и газова асоциация Андрей Делчев.
Той бе категоричен, че исканата от протестиращи от цялата страна потребители и цена от 2 лв. за литър гориво е абсолютна химера.
"Проблемът у нас идва от недоброто прилагане на европейските директиви. Ние ги прилагаме по най-скъпия начин", обясни още Ангелов. И подкрепи тезата си с факта, че всеки търговец на горива в България е длъжен да има петролна база на територията на страната, което допълнително оскъпява крайния продукт.
Минималният и краткотраен спад в цената на петрола представителят на една от най-големите петролни компании у нас Иван Костадинов обясни с разпространението на новината за ликвидирането на терорист номер 1 Осама бен Ладен. Костадинов обаче подчерта, че това е "изолирано явление", а цялостната тенденция е към поскъпване.
За разлика от България, гръцкото правителство от днес наложи таван на цените на горивата. Ценовият праг е валиден за 13 области в страната, а таван на цените на горивата на едро пък е наложен в пет области, като ограничението ще е в сила, докато това е необходимо.
След наложения таван, цените на горивата на дребно в 13-те области ще се движат от 1.722 евро до 1.788 евро за литър, докато в петте области цените на едро ще варират от 1.654 до 1.718 евро за литър.
От понеделник на електронни табла по магистрала Атика пък ще се подава и информация на шофьорите за цените на горивата на трите следващи бензиностанции на пътя.